ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สธ. 31/2548

เรื่อง ข้อกําหนดในสัญญาตั้งตัวแทนในการซื้อขายสัญญาซื้อขายล่วงหน้า

\_\_\_\_\_\_\_\_\_\_\_\_\_\_\_\_\_\_\_\_\_\_

 

                   อาศัยอํานาจตามความในข้อ 17 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กธ. 65/2547  เรื่อง หลักเกณฑ์การประกอบธุรกิจสัญญาซื้อขายล่วงหน้าสําหรับผู้ได้รับใบอนุญาตเป็นตัวแทนซื้อขายสัญญาซื้อขายล่วงหน้า ลงวันที่ 22 ธันวาคม พ.ศ. 2547  สํานักงาน ก.ล.ต. ออกข้อกําหนดไว้ดังต่อไปนี้


ข้อ ๑ ในประกาศนี้

                   “ตัวแทนซื้อขายสัญญา”  หมายความว่า  ผู้ได้รับใบอนุญาตประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้า

                   “ศูนย์ซื้อขายสัญญา”  หมายความว่า  ศูนย์ซื้อขายสัญญาซื้อขายล่วงหน้าที่ได้รับใบอนุญาตจากคณะกรรมการ ก.ล.ต.

                   “สํานักหักบัญชีสัญญา”  หมายความว่า  สํานักหักบัญชีสัญญาซื้อขายล่วงหน้าที่ได้รับใบอนุญาตจากคณะกรรมการ ก.ล.ต.

                   “ผู้รับประโยชน์จากการซื้อขายสัญญา”  หมายความว่า

                   (1) ผู้รับประโยชน์หรือร่วมรับประโยชน์จากการซื้อขายสัญญาซื้อขายล่วงหน้า

                   (2)  ผู้มีอํานาจควบคุมการซื้อขายสัญญาซื้อขายล่วงหน้า หรือ

                   (3) ผู้ให้การสนับสนุนทางการเงินเพื่อประโยชน์ในการซื้อขายหรือการชําระหนี้ที่เกี่ยวกับหรือเนื่องจากการซื้อขายสัญญาซื้อขายล่วงหน้า

                   ทั้งนี้ ไม่ว่าการรับประโยชน์ การควบคุม หรือการสนับสนุนทางการเงินจะเกิดขึ้นจากข้อตกลง ความเข้าใจ ความสัมพันธ์ในด้านใดด้านหนึ่งหรือโดยประการอื่น


ข้อ ๒                    เพื่อประโยชน์ในการป้องกันและยับยั้งการกระทําอันไม่เป็นธรรมเกี่ยวกับสัญญาซื้อขายล่วงหน้าและพฤติกรรมการซื้อขายที่ไม่เหมาะสม (trading abuse) ให้ตัวแทนซื้อขายสัญญากําหนดเงื่อนไขดังต่อไปนี้ในสัญญาตั้งตัวแทนในการซื้อขายสัญญาซื้อขายล่วงหน้าระหว่างตัวแทนซื้อขายสัญญาและลูกค้า

                   (1) ลูกค้ายินยอมที่จะแจ้งและจัดหาข้อมูลดังต่อไปนี้ พร้อมทั้งจัดทําคําชี้แจงเพื่ออธิบายหรือขยายความเกี่ยวกับข้อมูลดังกล่าวให้แก่ตัวแทนซื้อขายสัญญา ศูนย์ซื้อขายสัญญา สํานักหักบัญชีสัญญา หรือสํานักงาน ก.ล.ต. ในกรณีที่ศูนย์ซื้อขายสัญญา สํานักหักบัญชีสัญญา หรือสํานักงาน ก.ล.ต. ร้องขอ หรือเพื่อให้เป็นไปตามหลักเกณฑ์ที่หน่วยงานดังกล่าวกําหนด 

                           (ก) ข้อมูลที่สามารถระบุความมีตัวตนที่แท้จริงของลูกค้าและผู้รับประโยชน์จากการซื้อขายสัญญาของลูกค้า

                           (ข) วัตถุประสงค์ในการซื้อขายของลูกค้า

                           (ค) ข้อมูลเกี่ยวกับการซื้อขายของลูกค้าไม่ว่าการซื้อขายดังกล่าวจะกระทําผ่านตัวแทนซื้อขายสัญญานั้นหรือไม่ก็ตาม ตลอดจนข้อมูลเกี่ยวกับการซื้อขายสินค้าของสัญญาซื้อขายล่วงหน้าที่ลูกค้าซื้อขาย

                           (ง) ในกรณีที่ลูกค้าเป็นผู้ดําเนินการสั่งซื้อขายเพื่อบุคคลอื่นหลายรายหรือหลายทอดผ่านบัญชีแบบไม่เปิดเผยชื่อ (omnibus account)  ลูกค้ายินยอมที่จะแจ้ง จัดหา และจัดทําคําชี้แจงเกี่ยวกับข้อมูลตาม (ก)(ข) และ (ค) ของบุคคลอื่นนั้นทุกรายและทุกทอด  ทั้งนี้ เฉพาะที่ลูกค้ารู้หรือควรรู้เนื่องจากการเป็นผู้ดําเนินการเช่นนั้น 

                   (2) ลูกค้ายินยอมให้ตัวแทนซื้อขายสัญญางดให้บริการเป็นตัวแทนกับลูกค้าเป็นการชั่วคราว ปิดบัญชีซื้อขาย จํากัดฐานะ หรือปริมาณการซื้อขาย ล้างฐานะ และดําเนินการอื่นใดเกี่ยวกับการซื้อขายสัญญาซื้อขายล่วงหน้าของลูกค้าได้  ทั้งนี้ เพื่อให้เป็นไปตามคําสั่งของศูนย์ซื้อขายสัญญา สํานักหักบัญชีสัญญา หรือสํานักงาน ก.ล.ต. ในกรณีที่ปรากฏข้อเท็จจริงดังต่อไปนี้

                           (ก) การซื้อขายสัญญาซื้อขายล่วงหน้าของลูกค้ามีหรือน่าจะมีผลกระทบต่อความเป็นระเบียบเรียบร้อยในการซื้อขายสัญญาซื้อขายล่วงหน้าในศูนย์ซื้อขายสัญญา หรือทําให้หรือน่าจะทําให้ราคาสัญญาซื้อขายล่วงหน้าในศูนย์ซื้อขายสัญญาไม่ตรงต่อสภาพปกติของตลาด

                           (ข) ลูกค้ามีพฤติกรรมการซื้อขายสัญญาซื้อขายล่วงหน้าที่ไม่เหมาะสมหรืออาจฝ่าฝืนกฎหมายว่าด้วยสัญญาซื้อขายล่วงหน้า

                           (ค) ลูกค้าไม่ดําเนินการแจ้ง จัดหาข้อมูล หรือจัดทําคําชี้แจงตาม (1) หรือให้ข้อมูลอันเป็นเท็จหรืออาจก่อให้เกิดความสําคัญผิดในสาระสําคัญ


ข้อ ๓                    ประกาศนี้ให้ใช้บังคับตั้งแต่วันที่ 1 ธันวาคม พ.ศ. 2548 เป็นต้นไป


ผู้มีอํานาจลงนาม - ประกาศ  ณ วันที่ 14 พฤศจิกายน พ.ศ. 2548

 

 

 

                                                       (นายธีระชัย  ภูวนาถนรานุบาล)

                                                                   เลขาธิการ

                                       สํานักงานคณะกรรมการกํากับหลักทรัพย์และตลาดหลักทรัพย์